VSRS Sklep I R 52/2019
Sodna praksa Vrhovnega sodišča, 2019-04-08

mag. Rudi Štravs (preds.), mag. Nina Betetto (poroč.), Karmen Iglič Stroligo

spor o pristojnosti - izvršilni postopek - krajevna pristojnost - novo izvršilno sredstvo

Območje krajevne pristojnosti okrajnih sodišč je določeno s katastrskimi občinami (tretji odstavek 114. člena Zakona o sodiščih; v nadaljevanju ZS). Ker Vlada Republike Slovenije ni izdala uredbe, s katero bi določila katastrske občine, ki obsegajo območje posameznega okrajnega sodišča, se za območje krajevne pristojnosti okrajnih, okrožnih in višjih sodišč štejejo območja, ki so veljala do dneva uveljavitve tega zakona (prvi odstavek 24. člena ZS-H). Katastrske občine, ki spadajo v določen sodni okraj, so še vedno določene po Zakonu o postopku za ustanovitev, združitev oziroma spremembo območja občine ter o območjih občin.

Za opravo izvršbe na nepremičninah, ki ležita v katastrski občini L., je pristojno Okrajno sodišče v Domžalah.

1. Okrajno sodišče na Ptuju je s sklepom 0104 I 697/2018 z dne 21. 12. 2018 dovolilo predlagano izvršbo na nepremičnine (I. točka izreka) in sklenilo, da ni pristojno za vodenje postopka izvršbe na nepremičnine, naštete v drugi točki izreka (II. točka izreka). Glede nepremičnin parc. št. ..., obe k. o. 1940-Loka, je sklenilo, da se zadeva glede same izvršbe na nepremičnini po pravnomočnosti sklepa odstopi Okrajnemu sodišču v Novem mestu kot krajevno pristojnemu sodišču (III./b točka izreka).

2. Okrajno sodišče v Novem mestu je sprožilo spor o pristojnosti. Navedlo je, da sporni nepremičnini ležita na območju Okrajnega sodišča v Domžalah, zato bi morala bili zadeva glede vodenja izvršbe na teh nepremičninah odstopljena Okrajnemu sodišču v Domžalah.

3. Za odločanje o tej zadevi je pristojno Okrajno sodišče v Domžalah.

4. V kompetenčnih sporih med okrajnimi sodišči z območja različnih višjih sodišč odloča Vrhovno sodišče (drugi odstavek 25. člena Zakona o pravdnem postopku; v nadaljevanju ZPP, v zvezi s 15. členom Zakona o izvršbi in zavarovanju; v nadaljevanju ZIZ), ki stališču Okrajnega sodišča v Novem mestu pritrjuje.

5. Za odločitev o predlogu za izvršbo na nepremičnino in za samo izvršbo je krajevno pristojno sodišče, na območju katerega je nepremičnina, če ta zakon glede izvršbe na nepremičnine ne določa drugače (prvi odstavek 166. člena ZIZ). Če ležijo nepremičnine na območju različnih sodišč, je krajevno pristojno za dovolitev izvršbe tisto sodišče, na območju katerega je nepremičnina, ki je kot predmet izvršbe v predlogu za izvršbo navedena na prvem mestu, za samo izvršbo pa vsako posamezno sodišče, na območju katerega je nepremičnina (drugi odstavek 166. člena ZIZ).

6. Območje krajevne pristojnosti okrajnih sodišč je določeno s katastrskimi občinami (tretji odstavek 114. člena Zakona o sodiščih; v nadaljevanju ZS). Ker Vlada Republike Slovenije ni izdala uredbe, s katero bi določila katastrske občine, ki obsegajo območje posameznega okrajnega sodišča, se za območje krajevne pristojnosti okrajnih, okrožnih in višjih sodišč štejejo območja, ki so veljala do dneva uveljavitve tega zakona (prvi odstavek 24. člena ZS-H).

Katastrske občine, ki spadajo v določen sodni okraj, so še vedno določene z Zakonom o postopku za ustanovitev, združitev oziroma spremembo območij občine ter območjih občin.

Sporni dolžnikovi nepremičnini se nahajata na območju katastrske občine 1940- Loka, ki spada v območje občine Mengeš, upravne enote Domžale

oziroma sodnega okraja Domžale in s tem v območje Okrajnega sodišča v Domžalah (114. člena ZS, pred spremembo ZS-H v zvezi s prvim odstavkom 24. člena ZS-H).

7. V skladu z drugim odstavkom 25. člena ZPP v zvezi s 15. členom ZIZ je zato Vrhovno sodišče sklenilo, da je za nadaljnje odločanje v tej zadevi krajevno pristojno Okrajno sodišče v Domžalah.

Zakon o spremembah in dopolnitvah Zakona o sodiščih (Ur. l. RS, št. 45/2008).

Ur. l. SRS, št. 28/80 in naslednji. Ta zakon je bil sicer razveljavljen z Zakonom o ustanovitvi občin ter določitvi njihovih območij (ZUODNO), vendar ta ne določa katastrskih občin.

Glej tudi Prostorski portal RS - javni vpogled v nepremičnine na http://prostor3.gov.si/javni/ in Seznam katastrskih občin na http://cen.gov.si/JavniVpogled/help/KO.htm.

Enak položaj je Vrhovno sodišče obravnavalo že v več zadevah - glej na primer I R 42/2017 z dne 6. 4. 2017.

Zakon o pravdnem postopku (1999) - ZPP  - člen 25, 25/2

Zakon o sodiščih (1994) - ZS  - člen 114, 114/3

Zakon o izvršbi in zavarovanju (1998) - ZIZ  - člen 15, 166, 166/1, 166/2

Zakon o postopku za ustanovitev, združitev oziroma spremembo območja občine ter o območjih občin (1980) - člen 8, 8-13

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.